**ОБРАЗЛОЖЕЊЕ**

**I. Уставни основ за доношење закона**

Уставни основ за доношење закона садржан је у одредбама члана 97. тачка 10. Устава Републике Србије, којим је прописано да Република Србија, поред осталог, уређује и обезбеђује систем у области културе.

**II. Разлози за доношење закона**

Закон о оснивању Музеја жртава геноцида („Службени гласник РС”, бр. 49/92, 53/93 – др. закон, 67/93 – др. закон, 48/94 – др. закон и 101/05) је на снази од 1992. године и представља један од ретких прописа из области културе којим се посебно регулише оснивање и делатност једне установе културе, тј. музеја.

Треба имати у виду чињеницу да у време доношења овог закона, систем правног уређења наше културе није био конципиран у складу са принципима на којима он данас функционише и да је у међувремену успостављен правни амбијент који се у потпуности разликује од времена када је овај закон донет. То се пре свега односи на чињеницу да је 2009. године донет Закон о култури („Службени гласник РС”, бр. 72/09, 13/16, 30/16 – исправка и 6/20), који је унео један потпуно нови концепт у регулисању функционисања наше културе. Овај закон представља системски акт за нашу културу јер се њиме утврђују заједнички принципи на којима се мора заснивати наша култура, па тако и сам принцип уређења система функционисања установа културе. Осим тога, 1994. године је донет и Закон о културним добрима („Службени гласник РС”, 71/94, 52/11 – др. закони, 99/11 – др. закони и 6/20 – др. закон), који представља основни пропис за регулисање области заштите културног наслеђа.

У таквом систему, Закон о оснивању Музеја жртава геноцида представља посебан закон којим се регулишу специфичности које ова установа има у систему других установа заштите. Међутим, имајући у виду све што је претходно речено, неопходно је извршити одређена усклађивања овог акта са новом ситуацијом у систему регулисања наше културе чиме би се овај акт учинио у пуној мери ефикасним.

**III. Основни правни институти и појединачна решења**

**Члан 1.** У овом члану се утврђује да је седиште Музеја у Београду.

**Члан 2.** Овим чланом се утврђује да се на рад Музеја примењују прописи којима се уређује област културе и заштите културних добара.

**Члан 3.** Овде се указује да директора Музеја именује и разрешава Влада у складу са законом којим се уређује област културе.

**Члан 4.** У овом члану се утврђују да Председника и чланове Управног одбора именује и разрешава Влада, у складу са законом којим се уређује област културе.

**Члан 5.** Овим чланом се брише одредба којом сагласност на статут и програм рада Музеја даје Влада.

**Члан 6.** У овом члану је утврђено да Председника и чланове Надзорног одбора именује и разрешава Влада, у складу са законом којим се уређује област културе.

**Члан 7.** Овим чланом сеутврђује да надзор над законитошћу рада Музеја врши министарство надлежно за област културе.

**Члан 8.** Овим чланом се утврђују обавезе везана за упис музеја у Регистар и за усаглашавање статута са овим законом***.***

**Члан 9.** Овим чланом утврђује се време ступања на снагу закона.

**IV. Процена финансијских средстава потребних за спровођење закона**

За примену овог закона није потребно обезбедити додатна средства у буџету.