**АНАЛИЗА ЕФЕКАТА ЗАКОНА**

**Kључна питања за анализу постојећег стања и правилно дефинисање промене која се предлаже**

Закон о оснивању Музеја жртава геноцида („Службени гласник РС”, бр. 49/92, 53/93, 67/93, 48/94, 101/2005) је на снази од 1992. године и представља један од ретких прописа из области културе којим се посебно регулише оснивање и делатност једне установе културе, тј. музеја.

Треба имати у виду чињеницу да у време доношења овог закона, систем правног уређења наше културе није био конципиран у складу са принципима на којима он данас функционише и да је у међувремену успостављен правни амбијент који се у потпуности разликује од времена када је овај закон донет. То се пре свега односи на чињеницу да је 2009. године донет Закон о култури („Сл. гласник РС“, бр. 72/09 , 13/16 , 30/16 - исправка, 6/20), који је унео један потпуно нови концепт у регулисању функционисања наше културе. Овај закон представља системски акт за нашу културу јер се њиме утврђују заједнички принципи на којима се мора заснивати наша култура, па тако и сам принцип уређења система функционисања установа културе. Осим тога, 1994. године је донет и Закон о културним добрима („Сл. гласник РС“, 71/94, 52/11 – др. закони, 99/11 – др. закони и 6/20 – др. закон), који представља основни пропис за регулисање области заштите културног наслеђа.

У таквом систему, Закон о оснивању Музеја жртава геноцида представља посебан закон којим се регулишу специфичности које ова установа има у систему других установа заштите. Међутим, имајући у виду све што је претходно речено, неопходно је извршити одређена усклађивања овог акта са новом ситуацијом у систему регулисања наше културе чиме би се овај акт учинио у пуној мери ефикасним.

**Проблеми које закон треба да реши и циљеви који се постижу доношењем закона**

Закон о оснивању Музеја жртава геноцида представља акт којим се на посебан начин уређује ова установа заштите и који у том смислу представља специфичан пропис у целокупном систему правног уређења наше културе. Имајући у виду чињеницу да је овај закон донет 1992. године у време када је наша култура била уређена на потпуно другачији начин него што је то данас случај, доношењем измена и допуна овог закона потребно је решити пре свега проблем његовог усаглашавања са новонасталом правном ситуацијом. Тако се нпр. регулише питање седишта овог музеја, јер се у члану 1. став 1. овог закона утврђује да је то у Крагујевцу, иако је његово седиште још од 1995. године у Београду. То даље у пракси значи да је овај Музеј уписан у регистар Привредног суда у Крагујевцу и то на адреси Спомен-парка, који није у било каквој вези са овим Музејом. Изменом овог закона у том делу, решиће се овај проблем који значајно отежава функционисање овог Музеја.

Осим тога, измемана и допунама овог закона, потребно је извршити правно уједначавање регулације Музеја жртава геноцида са Законом о култури, чиме ће се ова установа изјеначити са другим установама заштите у свом регулисању и тако на јасан начин утврдити његове специфичности које захтевају посебну регулацију.

**Кључна питања за утврђивање циљева**

Имајући у виду чињеницу да је Закон о оснивању Музеја жртава геноцида на снази од 1992. године, као и већ поменут нови правни амбијент у коме се регулише наша културе, може се рећи да је кључне питање везано за утврђивање циљева измена и допуна Закона о оснивању Музеја жртава геноцида:

* како ускладити текст овог закона са новом законском регулативом у области културе.

**Кључна питања за идентификовање опција јавних политика**

У току анализе разматрано је неколико релевантних могућности:

- status quo - не доношење посебног закона о изменама и допунама закона оснивању Музеја жртава геноцида,

- доношење новог закона који би у потпуности регулисао ову област,

- изменe односно допуне постојећег Закона о оснивању Музеја жртава геноцида којим би се извршила корекција уочених проблема.

Прва опција није била одржива из разлога што је доношење посебног закона основа да се истакну посебности Музеја жртава геноцида.

Друга опција није потребна јер су измене и допуне сасвим довољне да би се решили утврђени проблеми.

**Кључна питања за анализу финансијских ефеката**

За спровођење предметног акта нису потребна финансијска средства.

**Кључна питања за анализу економских ефеката**

Спровођење овог закона нема економски ефекат.

**Кључна питања за анализу ефеката на друштво**

Спровођење овог акта доводи у правном смислу Музеј жртава геноцида у равноправан положај са осталим установама заштите.

**Кључна питања за анализу управљачких ефеката**

1. Да ли се изабраном опцијом уводе организационе, управљачке или институционалне промене и које су то промене?

Измене и допуне Закона о оснивању музеја жртава геноцида утврђују седиште Музеја жртава геноцида у Београду, где се он већ налази и где функционише. На тај начин ће се извршити и његова регистрација у Привредном суду у Београду, а не као до сада у Привредном суду у Крагујевцу.

1. Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

Измене и допуне Закона о оснивању музеја жртава геноцида не захтевају побољшање капацитета јавна управа.

1. Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?

Изменама и допунама Закона о оснивању музеја жртава геноцида утврђују се седиште Музеја жртава геноцида у Београду, где се он већ налази и где функционише. На тај начин ће се извршити и његова регистрација у Привредном суду у Београду у року од 60 дана од дана ступања на снагу овог закона.

Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

Нема потребе за спровођењем додатних мера за спровођење предложених измена и допуна закона.

**Кључна питања за анализу ризика**

У вези са ризицима спровођења изабране опције потребно је одговорити на питања:

1. Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?

За спровођење Закона о изменама и допунама Закона о оснивању музеја жртава геноцида обезбеђена је подршка свих кључних заинтересованих страна и циљних група.

1. Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?

За спровођење предметног акта нису потребна финансијска средства ни спровођење поступка јавне набавке.

1. Да ли постоји још неки ризик за спровођење изабране опције?

Не постоји ризик за спровођење изабране опције.